section_heading: Prvi svjetski rat
paragraph_text: Na početku Prvog svjetskog rata Petersdorff postaje zapovjednikom 3. gardijske pješačke brigade koja se na Zapadnom bojištu nalazila u sastavu 2. armije kojom je zapovijedao Karl von Bülow. Navedenom brigadom zapovijeda do srpnja 1916. kada preuzima zapovjedništvo nad 50. pričuvnom divizijom s kojom sudjeluje u Bitci na Sommi u kojoj je divizija pretrpjela teške gubitke. U studenom 1916. Petersdorff postaje zapovjednikom 2. gardijske pričuvne divizije. Tijekom 1917. godine s navedenom divizijom sudjeluje u Bitci kod Arrasa i Trećoj bitci kod Ypresa, dok u proljeće 1918. sudjeluje u Proljetnoj ofenzivi. U svibnju 1918. promaknut je u čin general poručnika. U kolovozu 1918. postaje zapovjednikom XVII. korpusa zamijenivši na tom mjestu Günthera von Etzela s kojim korpusom sudjeluje u završnim borbama Prvog svjetskog rata.